Geraasklag in Pta-spogbuurt lei tot daggavondsSers. Greg Dodgen, sers. Bertie Coetzee en konst. Schalk Rousseau. Foto: Verskaf ’n Voortdurende geraas by ŉ kommune in Brooklyn in die ooste van Pretoria het Woensdag tot die vonds van ŉ klein daggaplantasie gelei. “ŉ Inwoner het uit pure desperaatheid oor ŉ raserige kommune in haar straat ŉ hofbevel bekom in ŉ poging om rustigheid in die buurt te probeer herstel,” het kapt. Colette Weilbach, woordvoerder van die Brooklyn-polisie, aan Maroela Media gesê. Van die dagga waarop beslag gelê is. Foto: Verskaf Die polisie is Woensdag na die kommune in Prospectstraat om die inwoners oor die hofbevel in te lig. “Die beamptes het geruik iemand rook dagga terwyl hulle daar was. Hulle het op ŉ 19-jarige vrou in ŉ kamer afgekom wat ŉ daggasigaret gerook het. Hulle het haar ondervra en gevra waar sy die dagga gekry het. Sy het uit die kamer gestap en met haar kop na die agterplaas beduie.” Die polisie het in die agterplaas verskeie potte met daggaplante aangetref. Die vrou het erken dat sy die plante daagliks natgooi. Die vrou is in hegtenis geneem en sal Donderdag in die Hatfield-gemeenskapshof verskyn op aanklagte van die besit en kweek van dagga.